REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/298-16

12. decembar 2016. godine

B e o g r a d

Z A P I S N I K

ŠESTE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 12. DECEMBRA 2016. GODINE

Sednica je počela u 14.05 časova.

 Sednicom je predsedavala Katarina Rakić, predsednik Odbora.

 Sednici su prisustvovali članovi Odbora: Dragan Vesović, Jovica Jevtić, Dragan Jovanović, Jasmina Karanac, Stefana Miladinović, Zoran Milekić, dr Vladimir Orlić, Jovo Ostojić, Sonja Pavlović, Ognjen Pantović, Snežana B. Petrović i Dalibor Radičević.

Sednici su prisustvovali zamenici članova Odbora: Balša Božović (zamenik Gorana Ćirića), Ivana Nikolić (zamenik Jovice Jevtića) i Olivera Pešić (zamenik Ivane Stojiljković).

Sednici nisu prisustvovali članovi Odbora Nenad Konstantinović i Novica Tončev, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Aleksandra Damnjanović, državni sekretar, Zoran Ilić, v.d. pomoćnika ministra za vazdušni saobraćaj, Veljko Kovačević, v.d. pomoćnika ministra za vodni saobraćaj i Jovanka Atanacković, v.d. pomoćnika ministra za stambenu i arhitektonsku politiku, komunalne delatnoti i energetsku efikasnost. i Mirjana Trifunović, načelnik Sektora za železnice i intermodalni transprot.

Odbor je, većinom glasova (11 za, dva protiv, dva člana Odbora nisu glasala), u skladu sa predlogom predsednika Odbora usvojio sledeći:

D n e v n i r e d

 1. Razmatranje Predloga zakona o upravljanju aerodromima, koji je podnela Vlada (broj 011-3191/16 od 6. decembra 2016. godine), u načelu;

 2. Razmatranje Predloga zakona o stanovanju i održavanju zgrada**,** koji je podnela Vlada (broj 360-2958/16 od 22. novembra 2016. godine), u načelu;

 3. Razmatranje Predloga zakona o transportu opasne robe, koji je podnela Vlada (broj 011-2623/16 od 25. oktobra 2016. godine), u načelu;

 4. Razmatranje Predloga zakona o izmenama i dopunama Zakona o komunalnim delatnostima,koji je podnela Vlada (broj 352-3250/16 od 8. decembra 2016. godine), u načelu;

 5. Razmatranje Predloga zakona o potvrđivanju Sporazuma između Vlade Republike Srbije i Ujedinjenih nacija o Centralnoj kancelariji Projekta Trans-evropske železnice, koji je podnela Vlada (broj 011-3073/16 od 1. decembra 2016. godine);

 6. Razmatranje Predloga o potvrđivanju Multilateralnog sporazuma o komercijalnim pravima u vanrednom vazdušnom avio-prevozu u Evropi**,** koji je podnela Vlada (broj 011-2737/16 od 4. novembra 2016. godine).

Pre prelaska na razmatranje utvrđenog dnevnog reda većinom glasova (13 za, dva člana Odbora nisu glasala) usvojen je Zapisnik Četvrte sednice Odbora održane 20. oktobra 2016. godine i Zapisnik Pete sednice Odbora održane 2. novembra 2016. godine.

Prva tačka dnevnog reda - **Razmatranje Predloga zakona o upravljanju aerodromima, koji je podnela Vlada, u načelu**

Na početku izlaganja Zoran Ilić, v.d. pomoćnika ministra za vazdušni saobraćaj, je istakao da ovaj predlog zakona treba da omogući doslednu primenu Zakona o javno-privatnom partnerstvu i koncesijama na sve aerodrome, kako bi se na najkvalitetniji i najefikasniji način pospešio njihov razvoj imajući na umu moderne trendove u svetu odnosno najbolju praksu upravljanja aerodromima. Predlog zakona o upravljanju aeorodromima na prvom mestu uvodi pojam samog upravljanja, propisuje ga i utvrđuje kao delatnost od opšteg interesa. Pored pojma upravljanja aeorodromima uveden je i pojam kompleksa aerodroma radi usklađivanja sa Zakonom o planiranju i izgradnji. Što se tiče daljih odredaba unutar samog zakona naglašeno je da se bliže uređuje izgradnja na aerodromskom kompleksu i izvan njega, a rešavaju se i pitanja koja se tiču eksproprijacije.

 U diskusiji koja je usledila, narodni poslanici su postavili pitanja vezana za budući razvoj manjih aerodroma kao što su aerodrom Niš, Ponikve kod Užica i Morava kod Kraljeva. Takođe, zatraženo je i objašnjenje u vezi sa koncesijama i vremenskim periodom na koji se koncesionaru predaje upravljanje aerodromom. Postavljeno je i pitanje u vezi sa potencijalnom koncesijom aerodroma Nikola Tesla, koji je pored aerodroma u Nišu jedini funkcionalan aerodrom u Srbiji, a zatražen je i odgovor u vezi sa malim akcionarima ovog aerodroma.

Predstavnik Ministarstva je odgovarajući na postavljena pitanja istakao da se upravo ovim zakonom definiše program i organizacija svih aerodroma na teritoriji Republike Srbije. U skladu sa problemima vezanim za bezbednost letenja, odnosno odvijanje vazdušnog saobraćaja na malim aerodromima, Vlada je odlučila da osnuje privredno društvo „Aerodromi Srbije“, koje će u stručnom pogledu pomoći da se saobraćaj i na ovim aerodromima odvija na bezbedan način. Dakle u meri u kojoj to bude bilo moguće, organizaciono, tehnički a i finansijski pomagaće se razvoju manjih aerodroma. Što se tiče aerodroma „Nikola Tesla“ istaknuto je da se aerodrom razvija na osnovu postojećih planskih akata. Trenutno je u izradi i novi plan detaljne regulacije. Postoje obaveze koje su utvrđene ugovorom o osnivanju *Etihada* i vezano za taj sporazum Vlada je pronašla način da vrši paralelno investiranje u partnerski dogovorenom odnosu. Aerodrom „Nikola Tesla“ je angažovao i konsultanstku kompaniju, koja treba da predloži najbolji model budućeg razvoja aerodroma. Što se tiče aerodroma „Morava“, pomoćnik ministra je istakao da bi se ovaj vojni aerodrom mogao koristiti i za civilne potrebe kao mešoviti ukoliko bi se zaključio ugovor između civilnog operatera i Ministarstva odbrane. U ovom trenutku Ministarstvo odbrane i civilni operater rade na ugovoru prema kojem će civilni operater morati da zadovolji tehničke, građevinske i administrativne uslove koje predviđa Zakon o vazdušnom saobraćaju. Odgovarajući na pitanje poslanika u vezi sa malim akcionarima istaknuto je da će akcije i dalje biti na berzi. Ukoliko aerodrom bude predmet koncesije koncesionar će upravljati svom imovinom, a imaće i obavezu razvoja minimuma tehničkih zahteva koji se utvrđuju planskim aktom, istaknuto je na kraju izlaganja.

U diskusiji su učestvovali narodni poslanici: Dragan Jovanović, Balša Božović, Dragan Vesović i Sonja Pavlović.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (11 za, dva protiv, dva člana Odbora nisu glasala) da predloži Narodnoj skupštini da prihvati Predlog zakona o upravljanju aerodromima u načelu.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

Druga tačka dnevnog reda - **Predloga zakona o stanovanju i održavanju zgrada, koji je podnela Vlada, u načelu**

Na početku uvodnog izlaganja Jovanka Atanacković, v.d. pomoćnika ministra za stambenu i arhitektonsku politiku, komunalne delatnoti i energetsku efikasnost, je istakla da Predlog zakona o stanovanju i održavanju zgrada u sebi spaja tri postojeća zakona, Zakon o stanovanju iz 1992. godine, Zakon o održavanju stambenih zgrada iz 2005. godine i Zakon o socijalnom stanovanju iz 2011. godine. Ovaj predlog zakona se ne bavi samo stambenim zgradama, već zgradama svih vrsta i svih namena bez obzira ko su njeni vlasnici. Takođe, po prvi put se utvrđuje i javni interes Republike Srbije -održivi razvoj stanovanja što znači da svi građani imaju prava da zadovoljimo svoje stambene potrebe, ali i obavezu da budućim generacijama ostave očuvane i bezbedne zgrade. Javni interes podrazumeva pomoć građanima, koja se sprovodi kroz sredstva iz budžeta Republike Srbije i jedinica loklane samouprave u situacijima kada građani nisu u mogućnosti da reše problem sopstvenim sredstvima. Ovim predlogom zakona se ostavlja mogućnost da svako odluči kako će da upravlja svojom imovinom, odnosno stanari će biti u mogućnosti da odluče kako će uravljati svojim zgradama. Dakle, ostavljena je mogućnost da stanari rukovode samostalno ili na način koji opisuju pojedine odredbe ovog predloga zakona. Kada je reč o terminu „profesionalni upravnik“ jasno je da su to lica koja će profesionalno obavljati ovaj posao i biti plaćeni za to, a stanari će sami odlučivati da li žele da ih angažuju. Predlog zakona opredeljuje ko može da radi taj posao i koje su obaveze profesionalnog upravnika. Ukoliko se stanari ne organizuju u skladu sa zakonom, jedinice lokalne samopurave će sa liste, koju će voditi Privredna komora Srbije, postaviti profesionalnog upravnika da organizuje ono što mora po zakonu da bi se zgrada organizovala na takav način da ne šteti trećim licima. Ovakva prinudna uprava će trajati koliko to žele stanari, što je važno naglasiti, jer ona prestaje čim se stanari organizuju u skladu sa zakonom i izaberu nekoga da obavlja posao upravnika. Dakle i prinudna uprava je po volji stanara, jer će oni odlučivati o tome. Takođe, ovaj predlog zakona reguliše i pitanje stambene podrške koja podrazumeva svaki vid pomoći građanima koji nemaju stan ili nemaju odgovarajući stan, a koji svojim sredstvima ne mogu da reše stambeno pitanje po tržišnim uslovima. Zatim, rešava se i pitanje u vezi lica koja žive u bespravno izgrađenim objektima na tuđem zemljištu, kojima je to jedini dom, a koja zbog određenog javnog interesa moraju da budu preseljena sa tog mesta. U tom smislu se tačno opredeljuje koja su to njihova ljudska prava koja se moraju ispoštovati. Prelaznim i završnim odredbama se rešava i višedecenijski problem tzv. zaštićenih stanara koji žive u stanovima koji se nalaze u privatnoj svojini, pa će se konačno svi stanovi vratiti svojim pravim vlasnicima vodeći računa i o pravim vlasnicima, ali i o zaštićenim stanarima. Na kraju uvodnog izlaganja predstavnik Ministarstva je istakla da je na ovaj predlog zakona pribavljeno 27 mišljenja bez primedbi i da su svi podaci koje se tretiraju u skladu sa Zakonom o zaštiti podataka o ličnosti o čemu se izjasnio i Poverenik za informacije od javnog značaja.

U diskusiji, koja je usledili narodni poslanici su postavljali pitanja u vezi ovlašćenja i načina na koji će se birati profesionalni upravnici. Takođe, zatraženo je objašnjenje o mogućnostima u vezi dobijanje sredstava za obnavljanje zgrada, kao i o licima koja će kontrolisati taj proces. Kada je reč o zaštićenim stanarima postavljeno je pitanje do kada će biti u mogućnosti da se evidentiraju, i da li postoje neke sankcije ukoliko se u predviđenom roku ne reši njihovo stambeno pitanje. Narodni poslanici su postavili i pitanje u vezi broja članova domaćinstva i lica koja mogu biti nosioci stanarskog prava, a zatraženo je i objašnjenje za slučaj smrti lica koje je zakupac stana. Takođe, postavljeno je i pitanje vezano za stambenu podršku i način na koji će se rešavati stambeno pitanje borcima prve kategorije kao i korisnicima prava boračko-invalidske zaštite i civilnih invalida rata. Narodni poslanici su postavili i pitanje vezano za situaciju kada stanari zbog loše finanasijske situacije nisu u mogućnosti da izdvoje sredstva za održavanje i uređenje zgrada u kojima žive.

Odgovarajući na pitanja prestavnik Ministarstva je objasnila da su za profesionalne upravnike u zakonu su tačno predviđeni uslovi ko sve može biti profesionalni upravnik, a proveravaće se i sve ono što je po Zakonu o radnim odnosima neophodno da ispune. Upravnik nema ovlašćenja da na bilo koji način povredi privatnost nečijeg stanovanja. Međutim, kada postoji opasnost po život i zdravlje ljudi protiv-požarna policija ima ovlašćenje da uđe u stan. Upravnik nikako ne može da zloupotrebi svoja prava, jer mu ona nisu data ni jednom odredbom ovog zakona. Rok za izbor upravnika je predviđen zakonom i iznosi 60 dana što je sasvim dovoljno vremena da se ispoštuje vrlo jednostavna procedura. Što se tiče sredstava za obnavljanje zgrada stambene zajednice će moći da konkurišu za sredstva i to za sve vrste radova, a ne samo za radove na obnavljanju fasada. Jedino lice koje će po zakonu kontrolisati ovaj proces je građevinski inspektor. Kada je reč o broju evidentiranih zaštićenih stanara ovim zakonom je predviđeno da se prijavljivanje može izvršiti u narednih 10 godina, pa ne postoji mogućnost da neko ostane neprijavnjen. Što se tiče sankcija lokalna samopuprava će biti dužna da ako do 31.12.2026. godine ne reši pitanje zaštićenih stanara obezbedi novčanu nadoknadu u visini vrednosti stana, koji je bila dužna da obezbedi. Zaštićeni stanari će bez obzira na visinu prihoda moći da otkupe stanove u javnoj svojini kao što je to bio slučaj 90-tih godina, pa nema reči o bilo kakvoj diskriminaciji. Kada je reč o članovima domaćinstva ovaj zakon je utvrdio broj članova domaćinstva u skladu sa svim zakonima koji se bave porodičnim pitanjima i u tom smislu ni na koji način nema govora da je broj članova domaćinstva smanjen. Odnosno, članovima domaćinstva se smatraju svi koji žive u krvnom tazbinskom srodstvu, računajući i potomke kao i sva ona lica koja po zakonu moraju biti izdržavana. Pravo na preseljenje i otkup u slučaju smrti lica koje je zakupac prelazi na članove porodičnog domaćinstva. Odgovarajući na pitanje vezano za stambenu podršku predstavnik Ministarstva je naglasila da član 89. ovog zakona reguliše problem vezan za lice bez stana koje ima svojstvo borca prve kategorije, kao i korisnike prava boračko-invalidske zaštite i civilnih invalida rata. Što se tiče aktivnih vojnih lica rešavanje njihovog stambenog pitanja nije predmet ovog zakona, ona su regulisana propisima Ministarstva odbrane upravo zbog njihove specifičnosti. Kada je reč o situacijama kada stanari nisu u mogućnosti da obezbede sredstva za održavanje zgrada članom 61. ovog zakona je predviđeno sufinansiranje troškova i subvencije kao vid stambene podrške. Na kraju izlaganja pomoćnik ministra je istakla da će biti doneti i podzakonski akti koji će dodatno unaprediti uslove stanovanja za sve građane Republike Srbije.

U diskusiji su učestvovali narodni poslanici: Balša Božović, Sonja Pavlović, Jovo Ostojić, Dragan Vesović i dr Vladimir Orlić.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (9 za, jedan protiv, tri člana Odbora nisu glasala) da predloži Narodnoj skupštini da prihvati Predlog zakona o stanovanju i održavanju zgrada u načelu.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

Treća tačka dnevnog reda - **Razmatranje Predloga zakona o transportu opasne robe, koji je podnela Vlada, u načelu**

Na početku izlaganja Veljko Kovačević, v.d. pomoćnika ministra za vodni saobraćaj, je naglasio da je glavni cilj Predloga zakona usklađivanje domaćeg zakonodavstvo sa ratifikovanim međunardonim sporazumima ADR, RID-om i ADN-om, kao usklađivanje sa propisima Evropske Unije. Ovim predlogom zakona otklanja se problem, koji je postojao zbog opšte odredbe u važećem Zakonu tako što se tačno precizira način postupanja svih imenovanih tela koja su ovlašćena za izdavanje ADR sertifikata. Druga važna stvar koja je predviđena je primena Instituta odstupanja od primene ADR, RID-a i ADN-a, koji ima za cilj da omogući državama članicama da zaštite svoje učesnike u privredi pa se u određenim, tačno definisanim slučajevima, mogu dozvoliti odstupanja od primene propisanih standarda ADR, RID-a i ADN-a, što podrazumeva prevoz opasne robe na kratkim razdaljinama, na lokalnom prevozu unutar jedne države. Do danas je Evropska komisija donela 16 implementacionih direktiva koje su omogućila čitav niz odstupanja za njihove države članice. Ono što je bitno u odnosu na sam Institut odstupanja jeste da je normiran po ugledu na nemački Zakon o transportu opasne robe, koji je detaljno razradio tu odredbu direktive koja ima dosta nepreciznosti. Takođe ubrzan je i proces priznavanja isprave usaglašenosti za pokretnu opremu i za cisterne. Ukinuto je obavezno osiguranje koje je do danas teretilo naše prevoznike a koje nema ni jedna daleko razvijenija zemlja Zapadne Evrope. Pronađeno je i rešenje za neke naše drumske prevoznike koji koriste nestandardna drumska vozila, dakle vozila koja su samo greškom sistema dobili ADR sertifikat a ne ispunjavaju ADR standarde. Sva vozila koja podležu bezbednosnim zahtevima Direktive iz `94. godine moći će da dobiju ADR sertifikat, u suprotnom moći će da koristi vozilo do kraja 2018. godine. Dakle, dat je rok od 2 godine da svoju flotu na vreme prilagode novim zakonskim rešenjima. Takođe, ovim zakonom se ukida Uprava za transport opasnog tereta. U skladu s tim će se u okviru Ministarstva formirati poseban sektor za obavljanje ovih poslova, naglasio je na kraju izlaganja predstavnik Ministarstva.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (9 za, jedan protiv, dva člana Odbora nisu glasala) da predloži Narodnoj skupštini da prihvati Predlog zakona o transportu opasne robe u načelu.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

Četvrta tačka dnevnog reda - **Razmatranje Predloga zakona o izmenama i dopunama Zakona o komunalnim delatnostima, koji je podnela Vlada, u načelu**

U uvodnom izlaganju Jovanka Atanacković, v.d. pomoćnika ministra za stambenu i arhitektonsku politiku, komunalne delatnoti i energetsku efikasnost, je istakla da je važeći zakon donet 2011. godine i da su za pet godina njegove primene uočene određene nepravilnosti, odnosno neusaglašenosti sa sektorskim zakonom. Takođe, promenilo se i tržište kao i uslovi poslovanja, pa su u tom smislu ove izmene i dopune potrebne da bi se jasnije definisale sve vrste komunalnih delatnosti. Komunalne delatnosti su od velike važnosti, jer od njih zavisi normalan život građana, a imajući u vidu da ih sami građani plaćaju jako je bitno ko ih obavlja i na koji način. Ovim izmenama Vlada je predložila i jedan akt kojim će se utvrditi uslovi pod kojima se mogu obavljati komunalne delatnosti, odnosno sposobnost lica koja ih vrše. Kada jedinice lokalne samouprave na svojoj teritoriji budu poveravale ove delatnosti privatnim licima jako je bitno za sve privatnike da znaju da je to transparentan način poveravanja, i zato je utvrđeno da se na ovaj sistem poveravanja primenjuje Zakon o javnom privatnom partnerstvu i koncesijma, koji predviđa vrlo transparentnu i detaljnu proceduru svim zainteresovanim licvima. Prvi put se u jedan ovakav zakon uvodi novina da građani odlučuju ko će raditi taj posao na njihovoj teritoriji tako što će se izjašnjavati da li su zadovoljni komunalnom uslugom i na taj način direktno uticati da se poboljša kvalitet komunalnih usluga, zaključila je predstavnik Ministarstva na kraju izlaganja.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (9 za, tri člana Odbora nisu glasala) da predloži Narodnoj skupštini da prihvati Predlog zakona o izmenama i dopunama Zakona o komunalnim delatnostima u načelu.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

Peta tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Ujedinjenih nacija o Centralnoj kancelariji Projekta Trans-evropske železnice, koji je podnela Vlada**

Mirjana Trifunović, načelnik Sektora za železnice i intermodalni transprot, je istakla da se značaj ovog sporazuma ogleda u razumevanju značaja Projekta Trans-evropske železnice Ekonomske komisije Ujedinjenih nacija za Evropu. Projekat je ustanovljen još 1990. godine sa glavnim ciljem da zemlje centralne i jugoistočne Evrope zajednički razvijaju i postižu efikasniji međunarodni železnički i kombinovani transport. Kako je od strane UNECE-a ocenjeno da Srbija može da da doprinos razvoju železničkog transporta u regionu ponuđeno je da naša zemlja bude zemlja domaćin Centralne kancelarije ovog projekta. Ovo je vrlo bitno za Srbiju jer je Kancelarija mesto gde se susreću eminentni stručnjaci, predstavnici ministarstva i univerziteta iz oblasti železničkog transporta, mesto gde se razvijaju, razmenjuju mišljenja i zajednički stvaraju planovi budućeg razvoja. Svrha samog sporazuma između Vlade Republike Srbije i Ujedinjenih nacija Centralne kancelarije Trans-evropske železnice je da obezbedi okvir za aktivnosti Centralne kancelarije u skladu sa ciljevima, preporukama i smernicama navedenim u samom tekstu Sporazuma, istakla je na kraju izlaganja Mirjana Trifunović, predstavnik ministarstva.

U diskusiji, koja je usledila narodni poslanik Jovo Ostojić, je od predstavnika Ministarstva zatražio informaciju u vezi adaptacije i mogućnosti ponovnog uspostavljanja železničkog saobraćaja na deonici Sombor - Apatin.

Predstavnik Ministarstva je odgovarajući na ovo pitanje ukazala da su u proceduri dve odluke, koje će biti dostavljene Narodnoj skupštini na razmatranje. Prva je Nacionalni program razvoja železničke infrastrukture, i predstavlja prvi strateški dokument koji tretira rekonstrukciju, modernizaciju i razvoj železničke infrastrukture u Republici Srbiji. Drugi dokument je Odluka o oduzimanju svojstva dobra u opštoj upotrebi delu železničke infrastrukture, pa će u trenutku kada te dve odluke budu predmet razmatranja ovog Odbora biti i više informacija u vezi sa pomenutom deonicom Sombor-Apatin.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (9 za, tri člana Odbora nisu glasala) da predloži Narodnoj skupštini da prihvati Predlog zakona o potvrđivanjuSporazuma između Vlade Republike Srbije i Ujedinjenih nacija o Centralnoj kancelariji Projekta Trans-evropske železnice, koji je podnela Vlada.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

Šesta tačka dnevnog reda - **Razmatranje Predloga zakona o potvrđivanju Multilateralnog sporazuma o komercijalnim pravima u vanrednom vazdušnom avio-prevozu u Evropi, koji je podnela Vlada**

 U uvodnom izlaganju Zoran Ilić, v.d. pomoćnika ministra za vazdušni saobraćaj, je istakao da je ovaj sporazum potpisalo nešto više od 20 zemalja Evropske unije, a ovim putem se pridružuje i Republika Srbija. Potpisivanjem Sporazuma našim avio-komapanijama, koje se bave neredovnim avio-saobraćajem kao što su letovi za medicinske potrebe ili za prevoz poslovnih ljudi, biće omogućeno da funkcionišu po najpovoljnijim uslovima kroz čitavu Evropu, kada su u pitanju vazduhoplovna prava. Prihvatanjem i potpisivanjem ovog sporazuma Republika Srbija će, što se tiče ove grupe vazduhoplova i ove vrste saobraćaja, imati iste uslove kao i ostale članice nakon ulaska u Evropsku uniju, istaknuto je na kraju izlaganja.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (11 za, četiri člana Odbora nisu glasala) da predloži Narodnoj skupštini da prihvati Predlog zakona o potvrđivanju Multilateralnog sporazuma o komercijalnim pravima i vanrednom vazdušnom avio-prevozu u Evropi, koji je podnela Vlada.

Za izvestioca Odbora na sednici Narodne skupštine određena je Stefana Miladinović, zamenik predsednika Odbor

\*

\* \*

Na sednici Odbora vođen je tonski zapis.

 Sednica je zaključena u 16.45 časova.

SEKRETAR ODBORA PREDSEDNIK ODBORA

 Biljana Ilić Katarina Rakić